स्यार्पुको सुन्दरताले तानिँदै पर्यटक (फोटो फिचर)
कर्णाली प्रदेशको आकर्षक पर्यटकीय स्थलको रुपमा रहेको रुकुम पश्चिमको स्यार्पु सुन्दरताले आन्तरिक पर्यटकको मन तानेको छ । जिल्लाको बाँफिकोट गाउँपालिकाको ३ र ५ नम्बर वडाको २.६ वर्गकिलोमिटर क्षेत्रमा फैलिएको स्यार्पुताल वर्षासँगै टम्म भरिएर थप आकर्षक बनेको कारण पर्यटकहरु बाक्लिन थालेका हुन् ।
राजु लामिछानेरुकुमपश्चिम, साउन २८ गते । कर्णाली प्रदेशको आकर्षक पर्यटकीय स्थलको रुपमा रहेको रुकुम पश्चिमको स्यार्पु सुन्दरताले आन्तरिक पर्यटकको मन तानेको छ । जिल्लाको बाँफिकोट गाउँपालिकाको ३ र ५ नम्बर वडाको २.६ वर्गकिलोमिटर क्षेत्रमा फैलिएको स्यार्पुताल वर्षासँगै टम्म भरिएर थप आकर्षक बनेको कारण पर्यटकहरु बाक्लिन थालेका हुन् ।स्यार्पुताल होमस्टे सञ्चालक समितिका सचिव तुलसा मल्लका अनुसार टम्म भरिएको ताल हेर्न, तालमा डुङ्गा चढ्न मनोरञ्जन लिन र तालमा रहेका माछाको परिकार खानाको लागि आन्तरिक पर्यटकहरु आउने गरेका छन् । बिदा र पर्वको दिन स्यार्पु हेर्न आउनेहरुको घुइँचो हुने गर्दछ । विदाको दिनमा तालमा चल्ने छ वटा डुङ्गाहरु दिनभर व्यस्त हुन्छन् भने अन्य दिनहरुमा दैनिक २५ देखि ३० जना आन्तरिक पर्यटकहरु स्यार्पुतालको अवलोकनका लागि आउने गरेका छन् ।स्थानीय बुद्धिजीवी गोपाल केसीले यतिबेला स्यार्पुताल जवानीले मैमत्तसरह भएको बताउनुभयो । वर्षा लागेसँगै फक्रिएको स्यार्पुको बैंसले हरेक तरुनी र तन्नेरीको मन लोभ्याउने गरेको केसीले उल्लेख गर्नुभयो । चटक्क सिँगारिएका दुलही जस्तो आकर्षक स्यार्पुताल हेर्न आउने आन्तरिक पर्यटकहरु स्पार्पुको बास्नामा मोहित हुने गरेको उहाँले उल्लेख गर्नुभयो ।तालमा डुङ्गा चढ्ने, पौडी खेल्ने, फोटो तथा भिडियो खिच्नेहरुको सङ्ख्यामा वृद्धि भइरहेको बताइएको छ । तालको छेउमा रहेको स्पार्पुगाउँ र दहगाउँले ताललाई थप आकर्षक बनाएका छन् । भरिएको तालबाट बग्ने पानी दहि जस्तै देखिने हुनाले स्यार्पु छोड्न नमान्ने र एकनास स्यार्पु हेरिरहुँ लाग्नेहरु होमस्टेमा बास बस्नसक्ने होमस्टे सञ्चालक समितिका सचिव तुलसा मल्लले बताउनुभयो ।वर्षायाममा बढेको स्यार्पुको शोभाले पर्यटक तानिरहेको स्थानीयले बताएका छन् । ताल विशेष गरी वर्षायाममा हेर्न लायक हुन्छ । स्यार्पुतालको आकार वर्षा र हिउँदमा फरक हुन्छ । स्यार्पुले आकार मात्र होइन रङ्ग पनि बदल्छ । भरिभराउ तालको भदौदेखि असोज महिनाभर अवलोकन गर्न सकिन्छ । त्यसपछि तालको आकार विस्तारै घट्दै जान्छ । हिउँदमा पनि ताल निकै रमणीय देखिन्छ ।तालमा परम्परागत काठका डुङ्गा विस्थापित गरेर र्‍याफ्टिङ र आधुनिक डुङ्गाको व्यवस्था गरिएको छ । तालमा घुम्नका लागि आएकाहरुले धित मरुञ्जेल र्‍याफ्टिङ र बोटिङको मजा लिन सक्छन् । विशेषगरी तालबाट काठका डुङ्गा विस्थापित गरेर आधुनिक डुङ्गा राखिनु तथा खान बस्नका लागि होमस्टेहरु सञ्चालन गरिनुले यहाँ घुम्न आउनेहरुको सङ्ख्यामा ह्वात्तै वृद्धि भएको होमस्टे सञ्चालक दरिधान पुरी बताउनुहुन्छ ।हिमालबाट बगेर आउने पानी तालमा मिसिने भएका कारण यहाँ स्नान गर्दा स्वास्थ्यका लागि फाइदाजनक रहेको पनि स्थानीयको भनाइ छ । पर्यटन प्रबर्द्धन तथा वातावरण संरक्षण केन्द्र रुकुमका संस्थापक सचिव समेत रहनुभएका गोपाल केसीले जडीबुटीसहितको पानी तालमा मिसिने भएकाले यसको छुट्टै महत्त्व रहेको बताउनुहुन्छ ।बास बस्नलाई होमस्टेस्यार्पुताल हेर्न पुग्नेहरुलाई लक्षित गर्दै स्यार्पु गाउँमा होमस्टे निर्माण गरिएका छन् । डिभिजन वन कार्यालय र स्थानीयको श्रमदानबाट वडा नम्बर ३ स्यार्पु गाउँका ११ वटा घरमा होमस्टेका लागि विभिन्न संरचनाहरु निर्माण गरिएको छ ।कोसेली घर, भान्सा घर, शौचालय, वाथरुम, ट्रस्टलगायतका संरचनाहरु निर्माण गरिएको हो । स्यार्पुताल अर्गानिक होमस्टे कार्यक्रमअन्तर्गत विभिन्न संरचनाहरु निर्माण गरिएको डिभिजन वन कार्यालयले जनाएको छ । डिभिजन वन कार्यालयको ४३ लाख र स्थानीयको ३० प्रतिशत श्रमदानमा भौतिक संचना निर्माण भएको डिभिजन वन प्रमुख महेश कुमाईले जानकारी दिनुभयो ।कोसेली घर व्यक्तिगत जग्गामा १५ वर्षका लागि लिजमा लिएर निर्माण गरिएको छ भने अन्य संरचना भने घरघरमा निर्माण भएका छन् । घरघरमै पाहुना राख्न सकिने भएपछि स्यार्पुतालको पर्यटन प्रबर्द्धनमा थप टेवा पुग्ने डिभिजन वन प्रमुख कुमाईले विश्वास व्यक्त गर्नुभयो । बजारको सधैँको कोलाहल, हिलो, धुलो र धुँवाको सामना गरिरहेकालाई घुमघाम तथा पुनर्ताजगीको लागि यो ठाउँ निकै उपयुक्त मानिन्छ ।